LIST DO DZIECIÓNTKA
Zawsze my listy pisali do Ciebie,
kartki szkryflane dzieciyncóm rynkóm.
I to, co łobsztalowali my w niebie,
dycki leżało pod chojinkóm!
I wcale niy byli my wymyślate:
roler, szlyndzuchy, sanki czy bal…
Bo przeca wtedy niy byłoś bogate,
w tych czasach kere łodeszły w dal.
Potym żech listów niy pisoł do Ciebie,
gyszynki żech musioł kupować sóm!
Terozki juzaś żech jest w potrzebie,
bezto tyż prośba do Ciebie móm!
Nojbardzi czego dzisioj mi trzeba,
nikaj niy kupia, to dar łod Boga!
Tóż szkryflóm juzaś tyn list do nieba,
z prośpóm ło zdrowie, eli moga?
Niy mógło byś tak, Bożo Dziecino,
serduszko trocha podreperować?
I te kolano co sie zacino,
troszyczka czymsik naszmarować?
Być może uznosz, żech jest łoklany,
czy, niy dej Boże, żech przepadzisty,
dyć chciołbych prosić, Jezu kochany,
ło cosik dlo moji kobiyty.
Prosza, by łóna tyż zdrowo była,
by miała wolne aby w niydziela,
by trocha myni na mnie pyszczyła…
I to by już było na tela.
Dyć na sóm kóniec mi sie spómniało,
tóż prosza małego Jezusinka:
jak by ze zdrowiym lepi być miało -
-przidała by sie piwa krzinka!
B.Śmigała
pol_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn ces_Latn szl_Latn szl_Latn pol_Latn szl_Latn szl_Latn szl_Latn pol_Latn szl_Latn szl_Latn pol_Latn